KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVIKSI ympäristömelun arvioinnista ja hallinnasta - KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla

1. Johdanto

Komissio antaa Euroopan yhteisön perustamissopimuksen 251 artiklan 2 kohdan kolmannen alakohdan c alakohdan mukaisesti lausunnon Euroopan parlamentin toisessa käsittelyssä ehdottamista tarkistuksista. Komissio esittää seuraavassa lausuntonsa parlamentin ehdottamista 10 tarkistuksesta.

2. Tausta

- Ehdotus (KOM(2000)468) toimitettiin Euroopan parlamentille ja neuvostolle 26. heinäkuuta 2000.

- Euroopan parlamentti antoi lausuntonsa ensimmäisessä käsittelyssä 14. joulukuuta 2000.

- Talous- ja sosiaalikomitea antoi lausuntonsa 29. marraskuuta 2000.

- Alueiden komitea antoi lausuntonsa 14. helmikuuta 2001.

- Komissio antoi muutetun ehdotuksen (Euroopan parlamentin ensimmäinen käsittely järjestettiin 14. joulukuuta 2000 ja neuvosto pääsi poliittiseen yhteisymmärrykseen yhteisestä kannasta 18. joulukuuta 2000, joten komissio ei ehtinyt antaa muutettua ehdotusta).

- Neuvoston yhteinen kanta vahvistettiin 7. kesäkuuta 2001.

- Yhteinen kanta toimitettiin Euroopan parlamentille 13. kesäkuuta 2001.

- Komissio antoi lausuntonsa yhteisestä kannasta (SEC(2001)892 lopullinen) 8. kesäkuuta 2001.

Euroopan parlamentti hyväksyi 3. lokakuuta 2001 toisessa käsittelyssä 10 tarkistusta. Parlamentti kannattaa tytärdirektiivejä, joita annettaisiin komission ehdotuksesta ja joissa asetettaisiin raja-arvot eri lähteistä aiheutuvalle melulle. Lisäksi parlamentti muuttaa yhteisessä kannassa esitettyä aikataulua ja palauttaa tekstiin joitain komission alkuperäisen tekstin sanamuotoja.

3. Ehdotuksen tarkoitus

Ympäristömelu on vakava terveysongelma, joka heikentää EU:ssa yli 90 miljoonan ihmisen terveyttä ja elämänlaatua. Komissio ilmoitti ryhtyvänsä asiassa toimenpiteisiin vuonna 1996 antamassaan tulevaisuuden melupolitiikkaa koskevassa vihreässä kirjassa. Tämän ehdotuksen tavoitteena on luoda yhteinen perusta meluongelman käsittelylle kaikkialla EU:ssa. Sen perusperiaatteet ovat samankaltaiset kuin muissa ympäristöpolitiikkaan liittyvissä laaja-alaisissa direktiiveissä:

- Ympäristöongelman seuranta; jäsenvaltiot velvoitetaan ilmoittamaan taajamia, liikenteen pääväyliä, rautateitä ja lentokenttiä koskevia melutietoja käyttämällä yhteisiä meluindikaattoreita Lden ja Lnight. Yhteisten indikaattoreiden avulla voidaan laatia strategisia melukarttoja, joista käy ilmi melusta häiriintyvien henkilöiden määrä (Lden) ja unihäiriöille altistuvien henkilöiden määrä (Lnight).

- Paikallisten melua koskevien toimintasuunnitelmien laatiminen; toimivaltaisten viranomaisten on laadittava nämä suunnitelmat kansalaisten myötävaikutuksella ja julkaistava ne. Toimivaltaiset viranomaiset voivat päättää suunnitelmiin sisältyvistä toimenpiteistä oman harkintansa mukaan, mutta suunnitelmat on julkaistava, myös silloin, kun päätetään olla toteuttamatta mitään toimia.

- Yleisölle tiedottaminen ja sen kuuleminen Århusin yleissopimuksen periaatteiden mukaisesti.

EU:n pitkän aikavälin strategian kehittäminen; strategiaan sisältyy tavoitteita melulle altistuvien henkilöiden määrän pienentämiseksi pitkällä aikavälillä ja siinä luodaan kehys eri lähteistä aiheutuvan melun torjuntaa koskevan yhteisön nykyisen politiikan kehittämiselle.

4. Komission kanta Euroopan parlamentin tarkistuksiin

Euroopan parlamentti hyväksyi 3. lokakuuta 2001 10 tarkistusta. Komissio hyväksyy näistä 6 tarkistusta kokonaisuudessaan (tarkistukset 4, 18, 30, 31, 32 ja 35). Muita neljää tarkistusta (tarkistukset 3, 11, 20 ja 33) ei voida hyväksyä.

4.1. Komission hyväksymät tarkistukset

* Komissio hyväksyy tarkistuksen 4, jossa palautetaan komission alkuperäisen ehdotuksen sanamuoto ("ympäristömelulle altistumisen haitallisia vaikutuksia ihmisten terveyteen vältetään, ehkäistään tai vähennetään") yhteisen kannan sanamuodon sijaan ("voidaan torjua etenkin ympäristömelulle altistumisen vaikutuksia") direktiivin 1 artiklaan, jossa määritellään direktiivin tavoitteet.

* Komissio hyväksyy tarkistukset 30, 31, 32 ja 35, joissa pyritään osittain palauttamaan komission alkuperäisessä ehdotuksessa esitetyt melukartoitusta koskevat tekniset eritelmät. Tarkistukset mahdollistavat hiljaisten alueiden paremman suojelun samalla kun niissä pyritään saavuttamaan kompromissi neuvoston kanssa.

* Tarkistuksessa 18 pyritään palauttamaan komission alunperin ehdottama määräaika, johon mennessä jäsenvaltioiden on annettava tiedot melukartoituksen toiseen vaiheeseen kuuluvista taajamista ja infrastruktuureista. Komissio tukee tarkistusta 18. Huomiota on kuitenkin kiinnitettävä direktiivin aikataulun yleiseen johdonmukaisuuteen, jotta voidaan välttää epäyhtenäiset tai sopimattomat määräajat (koska ainoastaan tätä määräaikaa on muutettu).

4.2. Komission hylkäämät tarkistukset

* Tarkistuksessa 3 direktiiviin lisätään uusi johdanto-osan kappale ja tarkistuksessa 33 uusi kohta 1 artiklaan. Näiden lisäysten mukaan komission olisi esitettävä kolmen vuoden kuluessa tämän direktiivin voimaantulosta "ehdotuksia erityisdirektiiveiksi, joissa säädetään sitovista laatustandardeista... Näiden erityisdirektiivien on katettava kaikki melulähteet." Kuten jo parlamentin käsittelyn aikana todettiin, komission mielestä on ennenaikaista suunnitella uusien raja-arvojen asettamista ennen kuin ensimmäistäkään melukarttaa on laadittu, eli ennen kuin saatavilla on vertailukelpoista tietoa väestön melualtistuksesta kaikkialla Euroopassa. Lisäksi käsitteitä "laatustandardit" ja "kaikki melulähteet" ei ole määritelty ehdotetun direktiivin yhteydessä. Näistä syistä komissio ei voi hyväksyä tarkistuksia 3 ja 33.

* Tarkistuksessa 11 palautetaan velvoite käyttää yhteisiä meluindikaattoreita Lden and Lnight akustisessa suunnittelussa ja meluvyöhykejaossa. Neuvosto sopi, että yhteisiä indikaattoreita pitäisi käyttää ainoastaan strategiseen melukartoitukseen (melulle altistumisen kokonaisvaltainen arviointi jäsenvaltioissa, mihin direktiivin soveltamisala on nyt rajattu), kun taas muiden yhteisten indikaattoreiden (akustista suunnittelua ja meluvyöhykejakoa varten) tarpeellisuuden arviointi siirrettiin 11 artiklassa säädetyn direktiivin tarkistuksen yhteyteen. Tästä syystä komissio ei voi tukea tarkistusta 11.

* Tarkistuksessa 20 poistetaan liikenteen pääväylien ja rautateiden melua koskeviin toimintasuunnitelmiin sovellettava kaksivaiheinen lähestymistapa; melukartoituksen osalta tämä lähestymistapa on kuitenkin säilytetty. Tämä johtaisi siihen, että "pienistä" teistä ja rautateistä laadittaisiin toimintasuunnitelmat ilman melukartoista saatavia tietoja, sillä melukarttojen laatiminen ei ole pakollista ensimmäisessä vaiheessa. Tarkistus 20 aiheuttaisi siis todennäköisesti epäjohdonmukaisuutta direktiivin täytäntöönpanossa. Tästä syystä komissio ei voi tukea tarkistusta 20.

5. Päätelmä

Komissio muuttaa ehdotustaan edellä kuvatulla tavalla EY:n perustamissopimuksen 250 artiklan 2 kohdan mukaisesti.